สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 8 พ.ค.58
8 พ.ค. 2558

– เงินเยนอยู่ที่ระดับ 119.98 เยน/ดอลลาร์ จากตอนเช้าที่อยู่ที่ระดับ 119.92 เยน/ดอลลาร์
– เงินยูโรอยู่ที่ระดับ 1.1236 ดอลลาร์/ยูโร จากตอนเช้าที่อยู่ที่ระดับ 1.1240 ดอลลาร์/ยูโร
– ดัชนี SET ปิดวันนี้ที่ระดับ 1,510.51 จุด เพิ่มขึ้น 12.20 จุด, +0.81%
– สรุปปริมาณการซื้อขายรายกลุ่ม ต่างชาติขายสุทธิ 475.03 ล้านบาท (SET+MAI)   
 
– ม.ร.ว.ปรีดิยาธร เทวกุล รองนายกรัฐมนตรี ยืนยันว่า นายกรัฐมนตรีไม่ได้สั่งให้มีการออกมาตรการกระตุ้นเศรษฐกิจรอบใหม่ เนื่องจากภาวะเศรษฐกิจไทยค่อยๆ ดีขึ้น เพียงแต่ไม่ได้กระโดดพรวดขึ้นมา โดยมีเพียงการส่งออกที่ยังไม่ฟื้นตัว
– ร.อ.นพ.ยงยุทธ มัยลาภ โฆษกประจำสำนักนายกรัฐมนตรี กล่าวว่า นายกรัฐมนตรีแสดงความกังวลต่อปัญหาเศรษฐกิจของประเทศที่ชะลอตัวจึงได้สั่งการให้เร่งการเบิกจ่ายงบประมาณให้รวดเร็วเพื่อให้เม็ดเงินหมุนเวียนลงสู่ระบบทันที 
– ธนาคารกลางออสเตรเลีย (RBA) ได้ปรับลดคาดการณ์การขยายตัวทางเศรษฐกิจและเงินเฟ้อของออสเตรเลียในช่วงหลายปีข้างหน้า โดยระบุถึงความไม่แน่นอนเกี่ยวกับแนวโน้มของเศรษฐกิจ
– สมาคมแลกเปลี่ยนทองคำและเงินของจีน เปิดเผยว่า ราคาทองคำที่ตลาดฮ่องกงปรับตัวขึ้น 20 ดอลลาร์ฮ่องกง ปิดที่ระดับ 10,980 ดอลลาร์ฮ่องกง/ตำลึง เทียบเท่ากับ 1,187.73 ดอลลาร์สหรัฐ/ทรอยออนซ์ ลดลง 15.35 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/7.76 ดอลลาร์ฮ่องกง
– กระทรวงการคลังของญี่ปุ่นเปิดเผยว่า หนี้สินของรัฐบาลกลางญี่ปุ่นแตะระดับสุงสุดเป็นประวัติการณ์ที่ 1,053.4 ล้านล้านเยน หรือ 8.78 ล้านล้านดอลลาร์ ณ สิ้นเดือนมี.ค. ซึ่งเพิ่มแรงกดดันต่อรัฐบาลให้หันมาใช้มาตรการรัดเข็มขัดเพิ่มเติม
นอกจากนี้ กระทรวงยังคาดว่าหนี้สินดังกล่าวจะแตะที่ 1,167.1 ล้านล้านเยน ณ สิ้นปีงบประมาณปัจจุบันที่เริ่มเมื่อวันที่ 1 เม.ย. ซึ่งสะท้อนให้เห็นถึงความจำเป็นในการระดมทุน เมื่อพิจารณาถึงค่าใช้จ่ายด้านสวัสดิการสังคมที่พุ่งสูงขึ้น ท่ามกลางสังคมผู้สูงวัยของประเทศ
– สำนักงานสถิติแห่งชาติอังกฤษ (ONS) รายงานว่า อังกฤษขาดดุลการค้าลดลงแตะระดับ 1.01 หมื่นล้านปอนด์ (1.56 หมื่นล้านดอลลาร์) ในเดือนมี.ค. เมื่อเทียบกับเดือนก.พ.ที่ 1.08 หมื่นล้านปอนด์ สำหรับยอดการส่งออกเดือนมี.ค.ฟื้นตัวขึ้นเล็กน้อย ขณะที่ยอดนำเข้าปรับตัวลดลงเมื่อเทียบเป็นรายเดือน
– กระทรวงเศรษฐกิจของเยอรมนีเปิดเผยว่า ผลผลิตภาคอุตสาหกรรมของเยอรมนีในเดือนมี.ค.ลดลง 0.5% จากเดือนก่อนหน้า เนื่องจากผลผลิตด้านสินค้าทุนหดตัวลง ซึ่งส่งสัญญาณว่าการฟื้นตัวของเศรษฐกิจเยอรมนีอาจไม่แข็งแกร่งอย่างที่ประเมินกันไว้
– นายมิทช์ แมคคอนแนล ผู้นำเสียงข้างมากของวุฒิสภาสหรัฐ เปิดเผยว่า วุฒิสภาจะเริ่มอภิปรายประเด็นร่างกฎหมายการค้าแบบ fast-track ในสัปดาห์หน้า ซึ่งกฎหมายดังกล่าวนับเป็นกุญแจสำคัญสู่การหาข้อสรุปในการเจรจาหุ้นส่วนยุทธศาสตร์เศรษฐกิจภาคพื้นแปซิฟิก (TPP)